钦定古今图书集成/明伦汇编/交谊典/第015卷 > 《悼亡友周诗二首》皇甫汸
## 钦定古今图书集成/明伦汇编/交谊典/第015卷 > 《悼亡友周诗二首》皇甫汸

昔我求友生，周郎早投分。藻缀摅元思，雄谈发孤愤。
壁立常晏如，崖检若乖性。落魄怀英风，晤言每祛吝。
岁中从薄游，时复惠芳讯。谢秩始归田，延益拟开迳。
讵意云靡依，忽随露先尽。登座挥素琴，巡檐度哀磬。
遗令视约终，裂书寄遐殡。

陶令弃官日，征君寝瘵时。巨卿宵梦愕，元伯晨讣驰。
申缄五情塞，抚膺双涕垂。既捐韩康肆，复卷严平帷。
冥数岂无验，良药宁自医。夙昔重季诺，感激平原知。
虽乏担石蓄，能薄千金施。游魂眷仲里，托体虞山隈。
死生交已谢，留恨翟门题。